Document ID: 32002L0100

Komisijas Direktīva 2002/100/EK
(2002. gada 20. decembris),
ar ko groza Padomes Direktīvu 90/642/EEK par azoksistrobīna maksimālajiem pieļaujamajiem atlieku daudzumiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 27. novembra Direktīvu 90/642/EEK par pesticīdu atlieku maksimālo daudzumu noteikšanu dažos augu izcelsmes produktos, tostarp augļos un dārzeņos un uz tiem [1], kurā jaunākie grozījumi izdarīti ar Direktīvu 2002/79/EK [2], un jo īpaši tās 7. pantu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [3], kurā jaunākie grozījumi izdarīti ar Direktīvu 2002/81/EK [4], un jo īpaši tās 4. panta 1. punkta f) apakšpunktu,
tā kā:
(1) Jaunā aktīvā viela azoksistrobīns ar Komisijas Direktīvu 98/47/EK [5] ir iekļauta Direktīvas 91/414/EEK I pielikumā, lai to izmantotu tikai kā fungicīdu, neprecizējot īpašus nosacījumus, kas ietekmē tos kultūraugus, ko var apstrādāt ar augu aizsardzības līdzekļiem, kuros ir šādas darbīgās vielas.
(2) Azoksistrobīna maksimālie atlieku daudzumi visos un uz visiem izstrādājumiem, uz ko attiecas Direktīva 90/642/EEK, ir noteikti tajās direktīvās, kurās grozījumi jo īpaši izdarīti ar Komisijas Direktīvu 1999/71/EK [6], 2000/48/EK [7], 2001/48/EK [8] un 2002/23/EK [9].
(3) Maksimālie atlieku daudzumi, kas noteikti minētajā direktīvā, norāda uz azoksistrobīna atļauto pielietojumu attiecībā uz konkrētiem kultūraugiem. Tādiem kultūraugiem, attiecībā uz kuriem azoksistrobīnu pielietot nav atļauts, maksimālie atlieku daudzumi ir noteikti atbilstoši minimālajam analītiski nosakāmajam daudzumam. Parasti azoksistrobīna pielietojums radītu atliekas, kas pārsniedz minimālo analītiski nosakāmo daudzumu. Tādējādi, ja ir ierosināts jauns azoksistrobīna pielietojums, pirms var atļaut pielietot šādu jaunu augu aizsardzības līdzekli, kurā ir minētā aktīvā viela, dalībvalstīm prasa jaunu valsts pagaidu maksimālo atlieku daudzuma noteikšanu saskaņā ar Direktīvas 91/414/EEK 4. panta 1. punkta f) apakšpunktu. Informāciju, kas attiecas uz papildu pielietojumu, atbilstoši ir iesniegušas dažas dalībvalstis. Pieejamā informācija ir pārbaudīta un ir pietiekama, lai Kopienā izmainītu pagaidu maksimālos atlieku daudzumus kultūraugiem, attiecībā uz kuriem dalībvalstis tagad ierosina atļaujas par pielietošanu attiecībā uz augu aizsardzības līdzekļiem, kuros ir azoksistrobīns.
(4) Attiecībā uz azoksistrobīna iekļaušanu Direktīvas 91/414/EEK I pielikumā, tehniskais un zinātniskais novērtējums 1998. gada 22. aprīlī ir sagatavots Komisijas pārskata ziņojuma veidā. Ar to vielas pieļaujamā dienas deva tika noteikta uz 0,1 mg uz svara kg. Tas, kā pārtikas produkti, kas apstrādāti ar azoksistrobīnu, ietekmē patērētājus viņu mūžā, ir novērtēts saskaņā ar procedūrām un praksi, ko izmanto Kopienā, ņemot vērā pamatnostādnes, ko publicējusi Pasaules Veselības organizācija [10], kā arī Augu zinātniskās komitejas atzinumu [11] par izmanto metodoloģiju, un ir aprēķināts, ka tagad ierosinātie jaunie maksimālie atlieku daudzumi nepārsniegs pieļaujamo dienas devu.
(5) Kopiena dara zināmu Komisijas direktīvas projektu Pasaules tirdzniecības organizācijai un, izstrādājot direktīvas galīgo variantu, ievēro saņemtās atsauksmes.
(6) Ir ņemti vērā Augu zinātniskās komitejas atzinumi, jo īpaši tās konsultācijas un ieteikumi par tādu patērētāju aizsardzību, kas lieto pārtikas produktus, kuri apstrādāti ar pesticīdiem.
(7) Tādēļ attiecīgi jāgroza Direktīva 90/642/EEK.
(8) Šī direktīva ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 90/642/EEK II pielikumā noteiktos azoksistrobīna maksimālos pesticīdu atlieku daudzumus aizstāj ar šās direktīvas pielikumā noteiktajiem maksimālajiem pesticīdu atlieku daudzumiem.
2. pants
1. Šī direktīva stājas spēkā 20. dienā pēc tās publicēšanas Eiropas Kopienu Oficiālajā Vēstnesī.
2. Dalībvalstis nodrošina, ka stājas spēkā normatīvi un administratīvi akti, kas vajadzīgi, lai vēlākais līdz 2003. gada 31. martam nodrošinātu atbilstību šai direktīvai. Par to dalībvalstis tūlīt informē Komisiju.
3. Dalībvalstis piemēro minētos noteikumus no 2003. gada 1. aprīļa.
4. Kad dalībvalstis pieņem minētos aktus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
3. pants
Šī direktīva ir adresēta dalībvalstīm.
Briselē, 2002. gada 20. decembrī

Labels: 20
3
17
6